S-142/2021

Mál þetta, sem þingfest var og dómtekið fimmtudaginn 6. maí sl., er höfðað með ákæru Héraðssaksóknara þann 25. mars sl., á hendur B-kk-þgf K-kk-þgf, [...] fyrir eftirgreind brot gegn valdstjórninni framin 12. desember 2019:

1. Með því að hafa í fangelsinu að Litla Hrauni kastað hraðsuðukatli að fangavörðunum A, B, C og D og í höfuð A með þeim afleiðingum að A hlaut af mar, roða og eymsli aftan í hnakka. Einnig með því að hafa skömmu síðar kastað stól í átt að sömu fangavörðum.

M.318-2019-021687

2. Með því að hafa á Heilbrigðisstofnun Suðurlands á Selfossi hótað lækninum E, líkamsmeiðingum og hrækt í andlit hans og auga

M.318-2019-021513

3. Með því að hafa á Heilbrigðisstofnun Suðurlands á Selfossi hrækt í andlit fangavarðarins F.

M.318-2019-021513

4. Með því að hafa í fangaklefa á lögreglustöðinni við Hörðuvelli 1 á Selfossi hrækt á lögreglumenn nr. xxxxog yyyy með þeim afleiðingum að hrákinn fór í andlit og augu þeirra beggja.

M.318-2019-021686

Telst háttsemi sem lýst er í öllum ákæruliðum varða við 1. mgr. 106. gr. almennra hegningarlaga nr. 19/1940.

Þess er krafist að ákærði verði dæmdur til refsingar og greiðslu alls sakarkostnaðar.

Ákærði mætti við þingfestingu málsins ásamt I-kk-þgf F-kk-þgf Á-kk-þgf lögmanni, sem skipaður var verjandi ákærða að hans ósk. Ákærði viðurkenndi skýlaust að hafa gerst sekur um þá háttsemi sem honum er gefin að sök í ákæru. Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að aðilum hafði verið gefinn kostur á að tjá sig um lagaatriði og ákvörðun viðurlaga. Kom þar fram að ákærði hafi frá því að atvik þau sem lýst er í ákæru áttu sér stað tekið sig verulega á og mikil breyting orðið á högum hans. Lagði verjandi fram gögn því til stuðnings.

Um málavexti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar. Samkvæmt framlögðu sakavottorði hefur ákærði margoft áður sætt refsingu, en hann hefur meðal annars þrisvar áður sætt refsingu fyrir ofbeldisbrot. Þann 30. janúar 2014 var ákærði dæmdur til að sæta fangelsi í 10 mánuði, fyrir brot gegn valdstjórninni. Þann 6. nóvember 2014 var ákærða gert að sæta fangelsi í 18 mánuði, meðal annars fyrir stórfellda líkamsárás. Þann 29. mars 2019 var ákærði dæmdur til að sæta fangelsi í tvö ár og sex mánuði, fyrir stórfellda líkamsárás. Síðast var ákærði dæmdur þann 12. apríl 2019, þá fyrir auðgunarbrot og fíkniefnalagabrot. Ekki þykir ástæða til að rekja sakaferil ákærða nánar. Við ákvörðun refsingar er rétt að líta til þess að verulegur dráttur varð á máli þessu hjá lögreglu og ákæruvaldi, án þess að ákærða verði um kennt en hefur aftur á móti komið í veg fyrir að hann njóti ívilnandi úrræða skv. lögum nr. 16/2015, við afplánun eldri dóma. Ber og að virða það að mikil breyting hefur orðið á högum ákærða.

Refsing ákærða er að virtum atvikum máls hæfilega ákveðin fangelsi í tíu mánuði. Með vísan til sakaferils ákærða þykja ekki efni til að skilorðsbinda refsinguna. Með vísan til 235. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, sem nemur samkvæmt yfirliti ákæranda samtals 72.270 kr., auk þóknunar skipaðs verjanda síns sem er hæfilega ákveðin 235.600 krónur, að teknu tilliti til virðisaukaskatts, og ferðakostnað verjanda sem nemur 12.768 krónur.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D Ó M S OR Ð:

Ákærði, B-kk-nf K-kk-nf, sæti fangelsi í tíu mánuði.

Ákærði greiði sakarkostnað, samtals 320.638 krónur. Þar af nemur þóknun skipaðs verjanda, I-kk-ef F-kk-ef Á-kk-ef lögmanns, 235.600 krónum, að teknu tilliti til virðisaukaskatts, og ferðakostnaður verjanda, 12.768 krónum.

S-kvk-nf I-kvk-nf.